Suid Afrikaanse Nuus Thread - Page 65 - Stormfront
Page 65 of 226 « First < 15 51 52 53 54 55 56 57 58 59 60 61 62 63 64 65 66 67 68 69 70 71 72 73 74 75 76 77 78 79 115 165 > Last »
05-23-2006, 03:29 AM #641
Boerboele verskeur boer nadat hy op grasperk val
Stella. – ’n Bejaarde boer van dié omgewing in Noordwes is in wat as ’n fratsongeluk bestempel word, voor sy 77-jarige vrou deur die gesin se vier boerboelhonde verskeur.
Mnr. Hans Fourie (87) is dood minute nadat die honde hom begin aanval het. ’n Slagaar in sy nek is vermoedelik afgebyt. Sand op die grasperk voor die egpaar se huis het gister die bloed bedek wat daar gestort is.
Fourie het kort voor 18:30 Sondagaand ’n bos sleutels in sy bakkie gaan haal. Op pad terug huis toe het hy op die grasperk gestruikel en geval. Hy het na sy vrou, Susan, geroep om hom te help.
“Oubaas, jou kop is stukkend,” het mev. Fourie uitgeroep toe sy haar man op die gras sien en by hom gaan hurk. Die honde het die volgende oomblik om die huis se hoek gestorm.
Die voorloper, Leeu, ’n reun van sowat vyf jaar, het mnr. Fourie dadelik op die grond begin aanval. Die ander drie het gevolg.
Die Fouries se enigste seun, Pietie, en skoondogter, Erika, was ten tyde van die voorval by hul beeste in die veld.
Volgens mev. Erika Fourie het haar skoonma daarin geslaag om Leeu van haar man af weg te stoot en agter die werfhek toe te maak. Sy is egter aan die hand gebyt. Die ander drie honde het hul slagoffer daarna ook gelos.
Die honde het stukke van Fourie se denimbroek, langmouhemp en baadjie van sy lyf afgeskeur. Hulle is almal kort ná die voorval deur mnr. Fourie jr. van kant gemaak.
Mev. Erika Fourie het gesê die honde het nog nooit voorheen sulke aggressiewe gedrag getoon nie. Hulle was gesinshonde. Mnr. Fourie sr. het dikwels in die tuin gesit met die honde om hom. Die honde was ook baie verdraagsaam teenoor die jonger Fouries se twee seuntjies, Stefan (5) en Teohan (1).
Die Fouries vermoed die twee ouer mense se benoude stemme en die houding waarin hulle op die grasperk was, kon tot die aanval gelei het.
Leeu was besonder erg oor mev. Susan Fourie. Dit was reeds sterk skemer. Die honde het vermoedelik nie gesien wie op die grond lê nie.
Me. Anemarí Pretorius van die Suid-Afrikaanse Boerboel*telersvereniging het bevestig die vreemde omstandighede kon tot die honde se gedrag gelei het.
Pretorius het gesê boerboel-eienaars moet seker maak hul honde is opreg geteel. Die vereniging beywer hom sedert 1983 om dié ras te veredel. Temperament is een van die belangrikste gedragseienskappe wat beoordeel word.
Mev. Erika Fourie het gesê hulle het reeds besluit om nie weer boerboele aan te skaf nie.
Die bejaarde Fourie-egpaar het in Desember hul 50ste huweliksherdenking gevier. Hulle het einde verlede jaar nog in Vryburg gewys hoe ’n mens dit op die dansbaan uitkap.
05-23-2006, 03:31 AM #642
05-23-2006, 03:33 AM #643
Skote klap op partytjie in Bfn-spogbuurt
’n HUISDAKNATMAAK in ’n Bloemfonteinse spogwoonbuurt het kwaai skeefgeloop toe een partytjieganger in ’n polisiesel en ’n ander gas op die operasietafel geëindig het.
Dié jolige partytjie in Heuwelsig het Saterdagaand glo ná ’n woordwisseling in ’n skietery ontaard toe een van die gaste na bewering op partytjiegangers geskiet en ’n jong sakeman ernstig gewond is.
Mnr. Ryno Lategan (24) is kort ná 00:00 met ’n skietwond in sy regterlies en ’n versplinterde regterarm in die Bloemfontein-Medi-Clinic opgeneem.
Volgens ’n ooggetuie het verskeie sakelui die daknatmaak in Fellowsstraat, Heuwelsig, bygewoon.
Die vrou het die partytjie as ’n “aangename geleentheid” beskryf waar gaste heerlik gekuier en gekaraoke het.
Die moles het blykbaar omstreeks middernag begin toe mnr. Pieter le Roux (37) glo ’n “vieslike aanmerking” oor ’n sanger teenoor ’n Bloemfonteinse sakeman gemaak het. Kort hierna het die twee mans oënskynlik vrede gemaak en blad geskud.
Die humeure het egter weer opgevlam toe Le Roux na bewering weer ’n aanmerking oor die sanger, “wat soos ’n kind in die man se huis is”, gemaak het.
Die mans het mekaar glo weer effens rondgepluk en hulle is volgens die ooggetuie “stoei-stoei” by die voordeur uit.
“By die voordeur het ek ’n helse slag gehoor,” vertel die vrou. “Le Roux het die man glo met ’n drankglas oor sy oor geslaan.”
Die geskokte partytjiegangers het Le Roux glo teen die grond vasgepen toe hulle besef hy het ’n mes by hom. Een man het na bewering Le Roux se hand teen die grond vasgetrap.
Lategan, wat ’n omstander was, het intussen die mes afgevat.
Volgens die ooggetuie, wat aan Volksblad bekend is, maar anoniem wil bly, het die gaste buite in ’n bondel gestaan en kyk terwyl Le Roux wegstap na sy motor.
“Almal het gedink hy gaan huis toe. Ewe skielik het hy omgedraai en met ’n 9 mm-pistool op die man (met wie hy in die onderonsie betrokke was) begin skiet,” sê sy. “Almal het platgeval en begin skree. Hy (Le Roux) het weer omgedraai en drie skote op Ryno, wat langs my gestaan het, afgevuur. Ryno het net inmekaargesak.”
Almal het in die huis gehardloop en hulself toegesluit terwyl ’n bloeiende Ryno buite gelê het.
Polisiebeamptes was minute later op die toneel. Insp. Harry Nagel, polisiewoordvoerder, sê twee voertuie van die blitspatrollie het die noodoproep gehanteer.
“Toe die voertuie stop, het Le Roux na die beamptes gestap en die vuurwapen aan hulle oorhandig,” sê Nagel. Hy sê beamptes het op nog drie vuurwapens by sy huis beslag gelê.
Lategan, die mede-eienaar van A&E Ingeboude kaste, word in die intensiewe-sorgeenheid behandel. Hy is Saterdagnag geopereer en het penne in sy arm gekry. Hy sal glo verskeie operasies moet ondergaan om sy versplinterde arm te herstel.
# Le Roux het gister vlugtig voor streeklanddros Marina Voges in die Bloemfonteinse streekhof verskyn. Hy is op borgtog van R1 000 vrygelaat. Die saak is tot 22 Junie vir verdere ondersoek uitgestel.
05-23-2006, 03:36 AM #644
Xingwana nou nuwe minister van landbou
PRETORIA. – Me. Lulu Xingwana, vuurvreter-adjunkminister van minerale en energie wat nou die nuwe minister van landbou en grondsake is, was tot dusver gereeld in die sop oor haar wilde uitlatings.
Pres. Thabo Mbeki het gister hier ’n kabinetskommeling aangekondig nadat me. Stella Sigcau, minister van openbare werke, vroeër vandeesmaand dood is. Me. Thoko Didiza, gerespekteerde minister van landbou en grondsake, neem Sigcau se plek in.
Voorts ruil me. Buyelwa Sonjica, minister van waterwese en bosbou, en me. Lindiwe Hendricks, minister van minerale en energie, se portefeuljes om.
Die aankondiging dat Xingwana Didiza opvolg, is gister versigtig begroet. Die DA het gesê hulle hoop sy temper haar uitsprake.
Xingwana het verlede jaar in die parlement tot uitbarsting gekom en ondernemings soos Sasol, De Beers en Anglo daarvan beskuldig dat hulle nie swart bemagtiging en transformasie genoeg bevorder nie. Sy het vroeër ook opslae gemaak met ’n aanval op “ryk wit kartelle” wat die “mynbedryf monopoliseer” en die land se “diamante stroop”.
Xingwana is ook al wyd gekritiseer vir haar stellings dat die Nigeriër dr. Enyinna Nkem-Abonta, voormalige DA-LP, na sy geboorteland moet terugkeer. Haar stellings dat hy nie van Nigerië moes “weghardloop nie” en dat “miljoene swart mense” hom daar nodig het, is in Time aangehaal as ’n voorbeeld van vreemdelingehaat in Suid-Afrika.
Sy het ook verskeie omstrede stellings oor sportkwotas gemaak toe sy voorsitter was van die parlementêre portefeuljekomitee oor sport.
Mbeki se besluite het sommige mense onkant betrap. Senior amptenare in waterwese en bosbou het glo gister ná sy aankondiging nog nie geweet hulle is hul minister kwyt nie.
Mnr. Joel Net****enzhe, hoofwoordvoerder van die regering, het gesê soos wêreldwyd die gebruik is, verduidelik die president nie sy kabinetsbesluite nie. “In die breë kan ’n mens egter sê hy kyk na elke minister se vermoë en hul moontlike bydrae op ’n spesifieke tydstip.”
Só sal Didiza op ’n kritieke tyd beheer neem oor openbare werke. Volgens prof. Adam Habib, van die Raad vir Geesteswetenskaplike Navorsing, is haar nuwe portefuelje uiters belangrik vir die regeringsplan vir versnelde ekonomiese groei (Asgisa).
Asgisa beklemtoon reuse-infrastruktuurprojekte en die multimiljardrand- uitgebreide program vir openbare werke moet massas werkgeleenthede skep. Die opknapping van die land se infrastruktuur is ook onontbeerlik vir die Wêreldbeker-sokkertoernooi in 2010.
Die VF+ het gister ook sy kommer uitgespreek dat die departement van minerale en energie sy derde minister in minder as ’n jaar kry. Hendricks het verlede jaar minister geword toe adj.pres. Phumzile Mlambo-Ngcuka in mnr. Jacob Zuma se plek aangestel is.
Hendricks was in die nuus toe sy met die oliebedryf koppe gestamp het oor wie se skuld die wydverspreide petroltekorte einde verlede jaar was.
05-23-2006, 03:37 AM #645
Rooftog voor bank misluk
VIRGINIA. – ’n Rooftog voor ’n bank hier het gisteroggend vir vyf rowers lelik skeefgeloop toe een van hulle gewond en in hegtenis geneem is en die ander vier sonder ’n sent op die vlug moes slaan.
Al die geld wat die mans gebuit het, is teruggekry toe die gewonde rower die trommel laat val het nadat hy getref is.
Insp. Stephen Thakeng, polisiewoordvoerder, sê sekuriteitsbeamptes het gister omstreeks 08:30 voor die bank op die dorp gestop om geld af te laai. Twee sekuriteitsbeamptes het uitgeklim om die trommel met geld die bank in te dra.
Vyf rowers het hulle bestorm en dadelik begin skiet. Hulle het die trommel gegryp, maar die sekuriteitsbeampte wat by die voertuig agtergebly het, het teruggeskiet.
Die rower met die trommel is in die been getref. Hy het dit laat val en daarna inmekaargesak.
Die ander vier rowers het weggejaag. Hul wegkomkar, ’n Toyota Corolla, is kort daarna verlate sowat 2 km buite die dorp op die pad na Welkom gekry.
Daar is vasgestel dat die motor op 19 Mei in Bloemfontein gesteel is.
Die polisie het op die rooftogtoneel beslag gelê op ’n vuurwapen, verskeie patrone en die verdagtes se selfoon.
Die gewonde rower word onder polisiebewaking in die hospitaal behandel. Die koeël het blykbaar sy been versplinter.
’n Span onder leiding van supt. Bells Mabeleng van die polisie se eenheid teen ernstige en geweldsmisdade ondersoek die rooftog in samewerking met spoorsnyers.
Enigiemand met inligting wat die polisie kan help, word gevra om Mabeleng by 082-372-2080 te bel.
05-23-2006, 03:46 AM #646
Bfn-makelaar dalk gesekwestreer
’n AANSOEK om sekwestrasie van die Bloemfonteinse makelaar wat glo by die Augrabies-waterval wou afspring omdat die polisie ’n klag van rekenaardiefstal teen hom ondersoek het, gaan waarskynlik dié week in die Vrystaatse hooggeregshof aangehoor word.
SEESA Kommersieel (Edms) Bpk. se aansoek om sekwestrasie van die boedel van mnr. Gert Louis Rossouw (36) is op die rol geplaas vir eerskomende Donderdag se mosiehofverrigtinge voor regter A.P. Beckley.
Rossouw het voorheen as onafhanklike makelaar by SEESA Kommersieel in Bloemfontein gewerk.
Hy is vroeër die maand in die Bloemfonteinse landdroshof op borgtog van R5 000 vrygelaat nadat hy spoorloos verdwyn het en later deur die polisie opgespoor is.
Rossouw wou in April glo by die Augrabies-waterval in Noord-Kaap afspring omdat die polisie ’n klag van rekenaardiefstal teen hom ondersoek het.
Hy word verdink van diefstal onder die Huurkoopwet van R108 000 se rekenaartoerusting.
’n Besoeker aan die Nasionale Park Augrabies het op 10 April Rossouw se blou drasak, donkerbril, selfoon en motorsleutels op ’n rotswand aan die bopunt van die waterval in dié natuurreservaat opgetel.
Die polisie het toe ’n grootskaalse soektog na Rossouw begin. Hy is op 19 April in die woonwapark op Springbok opgespoor.
Rossouw het na dié dorp geryloop en in ’n eenmantent in die woonwapark gebly nadat hy glo besluit het hy kan nie selfmoord pleeg nie.
05-23-2006, 03:47 AM #647
Mbeki open 'seisoen' vir debat oor opvolger
KAAPSTAD. – Pres. Thabo Mbeki het met sy onlangse uitnodiging aan alle Suid-Afrikaners om te sê wie hulle as die volgende president wil hê, die “seisoen” vir die debat oor sy opvolger geopen.
Dit is die siening van prof. Susan Booysen, politieke ontleder verbonde aan die Universiteit van die Witwatersrand.
Mbeki het tot dusver ontken dat daar enige stryd is oor die presidentskap, maar tydens ’n vraag-en-antwoord-sessie by die Gordon-instituut vir sake in Johannesburg hierdie naweek het hy wel indirek die bestaan van só ’n stryd erken.
Booysen het aan Volksblad gesê Mbeki moes lankal al die opvolgdebat “oop” verklaar het, want swye daaroor kan gesien word as ’n implisiete goedkeuring van ’n derde termyn vir Mbeki.
Mnr. Harald Pakendorf, politieke ontleder, het gesê dié buite die ANC neem lankal al ook aan die debat deel, maar op die ou end sal die besluite oor die volgende president in die binnekringe van die ANC geneem word.
Hy het gesê Mbeki se erkenning van die bestaan van so ’n debat is wel beduidend.
Mbeki het gesê sommige mense wil aan hul leierskapsposisies in die ANC vashou, terwyl ander graag wil oorneem.
“Ons kan dit alles sien, maar wat die mense van Suid-Afrika sê is dat, hoe julle ook al die stryery oplos, dít is die rigting wat ons wil hê ons land moet inslaan.
“Ek dink dit is baie belangrik dat die stem van die mense duidelik moet wees oor die vraag oor hoe ons moet voortgaan,” het hy gesê.
Die Sunday Times het intussen eergister berig dat ’n besprekingsdokument, wat in die ANC se amptelike tydskrif, Umrabulo, gaan verskyn, die moontlikheid opper dat Mbeki se ANC-leierskap tot ’n derde termyn verleng kan word.
Mbeki het verlede jaar in ’n televisie-onderhoud genoem dat hy beskikbaar sou wees vir ’n derde termyn, iets wat wel moontlik is in die ANC.
Die Grondwet verbied egter ’n derde termyn as staatspresident.
Die besprekingsdokument, waarop ANC-lede bespreking sal grond in die aanloop tot die verkiesing van ’n nuwe ANC-leier volgende jaar, bespreek die party se opsies.
Die een opsie is dat Mbeki as president van die party sal aanbly, wat sal beteken dat dit ’n ope vraag sal wees wie die president en adjunk-president van die land sal word in 2009.
Die ander opsie is dat ’n nuwe ANC-president verkies word en dan sal daar ’n “persepsie” wees dat hy of sy outomaties staatspresident sal word.
Ondanks Mbeki se aanduidings dat hy ’n vroulike opvolger sal verwelkom, sal adj.pres. Phumzile Mlambo-Ngcuka nooit die ANC-president word nie, meen Booysen.
Volgens haar sal die stryd om daardie posisie tussen Mbeki, mnr. Jacob Zuma, die ANC se adjunk-president, en mnr. Kgalema Motlanthe, ANC-sekretaris wees.
05-23-2006, 03:48 AM #648
'Te veel regulasies wurg wildboerdery'
KIRKWOOD. – Diegene wat jag maak op wildboerdery omdat dit onder meer biodiversiteit en landbou sou benadeel, moet weer hul huiswerk gaan doen.
Want, sê mnr. Gary van den Berg van Wildbedryf SA, beskikbare navorsing wys dat 87% van wildplase in droë gebiede gevestig is waar kommersiële landbou feitlik onhaalbaar is.
“Maar nou word ons verstrengel in talle regulasies en dreigende regulasies.
“Die fokus word ingetrek op wildboerdery terwyl sommige omgewingsnadelige invloede van kommersiële landbou oor die hoof gesien word,” het Van den Berg op ’n konferensie oor biodiversiteit in Suid-Afrika, wat twee dae geduur het, gesê.
Hy het konferensiegangers daarop gewys dat ’n beduidende gedeelte van die land danksy wildboerpraktyke weer na sy natuurlike en oorspronklike staat terugkeer.
Volgens hom het wildboerdery ook daartoe bygedra dat talle spesies wat bedreig is en selfs kon uitsterf, weer goed gevestig is. “En dit net omdat wild geldelike waarde dra – vir toerisme en vir jagdoeleindes.
“Diegene wat wil peuter aan die jagbedryf en strenger maatreëls ingestel wil hê, moet weet dat só iets die volhoubare beskerming van bedreigde spesies sal kortwiek. In Afrika kan iets slegs oorleef as dit waarde het en benut kan word,” het hy gesê.
Van den Berg het ook ’n vergelyking tussen wildplase en gholflandgoedere getref. “Wildplase behels, net soos gholflandgoedere, grootmaat-grondgebruik met ’n ewe groot kapitale uitleg, maar met die verskil dat dit lopende voordele vir toerisme en werkskepping inhou.”
Volgens hom is wildboerdery ’n bedryf van R4 miljard tot R5 miljard met verwante ekonomiese voordele. Gevolglik behoort dit as ’n belangrike onderbou van die land se ekonomie beskou te word en nie geboelie word deur beleidsopstellers en die burokrasie nie.
“Daarom het dit tyd geword dat uitsluitsel gekry word waar die wildbedryf hoort – by die departement van landbou of die departement van omgewingsake en toerisme. Tans word ons geskoppelmaai deur die regulasies van albei departemente.
“En daar is ’n vervolgingsmentaliteit ten opsigte van wildboerdery. Daar is te veel persoonlike agendas en ’n gebrek aan deursigtigheid.”
05-23-2006, 03:53 AM #649
05-23-2006, 03:57 AM #650